เวิลด์แบงก์เผยอันดับความสะดวกในการทำธุรกิจของไทยขยับขึ้น
เวิลด์แบงก์เผยผลการวัดความยากง่ายในการประกอบธุรกิจของไทยอยู่อันดับที่ 46 ดีขึ้นจากอันดับ 49 ในปีที่แล้ว จากทั้งหมด 190 ประเทศทั่วโลก หลังไทยเร่งปรับปรุงใน 3 เรื่อง
26 ต.ค. 2559

เวิลด์แบงก์เผยผลการวัดความยากง่ายในการประกอบธุรกิจของไทยอยู่อันดับที่ 46 ดีขึ้นจากอันดับ 49 ในปีที่แล้ว จากทั้งหมด 190 ประเทศทั่วโลก หลังไทยเร่งปรับปรุงใน 3 เรื่อง
วันที่ 26 ตค. ธนาคารโลก  (เวิลด์แบงก์) สำนักงานประเทศไทย ได้รายงานผลการวัดความยากง่ายหรือความสะดวกในการประกอบธุรกิจในประเทศต่างๆ ทั่วโลก ประจำปี 2560 ( Doing Business 2017) ซึ่งรายงานนี้ได้วิเคราะห์กฏระเบียบที่ใช้ในการประกอบธุรกิจของแต่ละประเทศตลอดวงจรการดำเนินธุรกิจตั้งแต่เริ่มต้นธุรกิจ การดำเนินการ การค้าระหว่างประเทศ การชำระภาษี จนถึงการแก้ไขปัญหาการล้มละลาย พบว่า ประเทศไทยอยู่อันดับที่ 46 ของโลก ดีขึ้นจากปีที่แล้วซึ่งอยู่ที่อันดับ 49 จาก 190 ประเทศทั่วโลก ซึ่งไทยยังอยู่ใน 50 ประเทศแรกของโลกที่มีความสะดวกในการทำธุรกิจ โดยไทยสามารถลดช่องว่างในการดำเนินงานและช่วงห่างจากประเทศชั้นนำต่างๆ ซึ่งในปี 2560 ไทยได้คะแนนเพิ่มเป็น 72.53 คะแนน จากปีก่อนได้ 71.65 คะแนน
"การสำรวจสภาพแวดล้อมความสะดวกในการทำธุรกิจของไทยปี 2560 ดีขึ้นจากปีนี้ จากการบังคับให้เป็นไปตามข้อตกลง บวกกับการปรุงด้านต่างๆตามแผนได้ดีขึ้น เช่น การคุ้มครองนักลงทุน ซึ่งปีนี้ได้เพิ่มดัชนีความโปร่งใสของธุรกิจและข้อมูลที่เกี่ยวข้องกับการบริหารและกรรมการของบริษัท กลไกแก้ไขปัญหา การปรับปรุงกฎหมายล้มละลาย ความมีประสิทธิภาพมากขึ้นในกระบวกการศาล ซึ่งใช้เวลาและค่าใช้จ่ายลดลง เป็นต้น ซึ่งไทยทำได้ดีขึ้น" นางริต้า รามาลโฮ ผู้จัดการรายงาน Doing Business กล่าว
นายทศพร ศิริสัมพันธ์ เลขาธิการ สำนักงานคณะกรรมการพัฒนาระบบข้าราชการ (ก.พ.ร) กล่าวว่า ปัจจัยสำคัญที่ทำให้อันดับของไทยปีนี้ดีขึ้นอย่างเห็นได้ชัดเกิดจากการปรับปรุงใน 3 เรื่องเพื่อพัฒนากลไกในการขับเคลื่อนการดำเนินตามแนวทางการวัดผลของเวิลด์แบงก์ คือ 1.การพัฒนาประสิทธิภาพกระบวนงานบรืการภาครัฐ 2.การบูรณาการงานบริการภาครัฐให้เชื่อมโยงระหว่างหน่วยงาน และ 3. ภาครัฐมีการนำเทคโนโลยีมาใช้ปรับปรุงการบริการในเรื่องสำคัญหลายด้าน เช่น การเริ่มธุรกืจที่ดำเนินการเสร็จในจุดเดียวผ่านระบบออนไลน์ ด้วยระบบ Biz portal หรือ การจดทะเบียนทรัพย์สิน กรมที่ดินได้พัฒนาระบบ Land Map ทำให้เจ้าของที่ดินสามารถสืบค้นตำแหน่งและรูปแปลงที่ดินผ่านออนไลน์และแอพพิเคชั่นได้ เป็นต้น ซึ่งเป็นความร่วมมือของทุกฝ่สยที่เกี่ยวข้อง ทั้งรัฐบาล หน่วยงานภาครัฐ และเอกชน